钦定古今图书集成/理学汇编/学行典/第272卷 > 顾祖辰 蒋干
## 钦定古今图书集成/理学汇编/学行典/第272卷 > 顾祖辰 蒋干

按《明外史隐逸传》：“顾祖辰，字子武，长洲人也。祖兰，弘
治中举于乡，历知乐安、于潜二县，归隐吴之临顿里，
构屋三间，竹木幽茂，署曰‘春潜，息机三十馀载，人高
其风。父德育继之，尤好读书，家贫无所得，书则从人
借抄，积至数百千卷，自号少潜。至祖辰亦饶隐德。时
春潜小圃已属他人，独老屋尚存，庭中枯松一株，杂’”
花数本，青苔满阶，景色幽靓。虽居阛阓，荆扉昼掩，寂
若空山。祖辰扫地焚香，翛然自得，间作小诗及画自
娱而已。居恒未尝妄诣一人，风日晴美，则偕友人闲
步萧寺。然性介洁，友虽同志，不肯轻易一饭也。优游
闲适，年七十四而卒。乡人文震孟作《姑苏名贤小记》，
以世隐称之。时有蒋干字子健者，亦吴人。破屋半间，
隐居虹桥，一介不苟，八十年如一日。县令江进之表
其庐为《东海冥鸿》。